Alé ya iku kecambah saka isi lamtara utawa isi klampis. Alé digunakaké kanggo bahan tambahan ing olah-olahan laladan Jawa Wétan. Alé lamtara kanggo tambahan kuluban ing masakan pecel utawa tumis. Déné alé kemplang kang digawé saka isi klampis kanggo nambah rasa sedhep ing mangsakan jangan lodhèh.

Budidaya 
Ing jaman kepungkur alé mung bisa ditemokaké nalika wiwitan mangsa rendheng, saka isi kang ana ing lemah lan mambu banyu udan banjur thukul. Déné saiki sawenèh petani mbudidaya alé saka isi lamtara lan klampis kang sengaja diklumpukaké lan digawé ngecambah. Budidaya alé iki antarané ana ing pinggir Bengawan Sala ing Bojanegara.

Rujukan